'กสิกรไทย'ฟันธง กนง.ตรึงดอกเบี้ย
ลุ้น กนง.คงดอกเบี้ย 1.50% หนุนความต่อเนื่องเศรษฐกิจ มองสัญญาณทิศทางการเงินน่าจะชัดเจนครึ่งปีหลัง
11 พ.ค. 2561

ลุ้น กนง.คงดอกเบี้ย 1.50% หนุนความต่อเนื่องเศรษฐกิจ มองสัญญาณทิศทางการเงินน่าจะชัดเจนครึ่งปีหลัง
รายงานข่าวจากศูนย์วิจัยกสิกรไทย เปิดเผยว่า การประชุมคณะกรรมการนโยบายการเงิน (กนง.) วันที่ 16 พ.ค.จะมีมติคงอัตราดอกเบี้ยนโยบายที่ 1.50% เพื่อสนับสนุนความต่อเนื่องของการขยายตัวเศรษฐกิจไทย โดยการใช้จ่ายในประเทศยังพื้นตัวได้ไม่เต็มที่ แรงหนุนจากนโยบายการคลังที่จำกัด และแรงกดดันเงินเฟ้อยังทรงตัวในระดับต่ำ
สำหรับประเด็นที่ต้องติดตาม ได้แก่ ทิศทางของอัตราผลตอบแทนพันธบัตรรัฐบาลไทยที่เริ่มมีสัญญาณทยอยปรับขึ้น จากแรงกดดันของ อัตราผลตอบแทนพันธบัตรรัฐบาลสหรัฐที่เพิ่มขึ้น รวมถึงการเตรียมพร้อมรับมือกับความผันผวนและการเพิ่มขึ้นของต้นทุนการเงินที่อาจเกิดขึ้นในระยะข้างหน้า ขณะที่นโยบายการเงินของไทยน่าจะมีสัญญาณที่ชัดเจนขึ้นในช่วงหลังของปี
ทั้งนี้ กนง.อาจจะเผชิญกับความท้าทายมากขึ้นในการตัดสินใจดำเนินนโยบายการเงินท่ามกลางพัฒนาการของเศรษฐกิจไทยที่คาดว่าจะปรับตัว ดีขึ้นในช่วงหลัง  รวมถึงความกังวลต่อความเสี่ยงเชิงเสถียรภาพระบบการเงินจากภาวะดอกเบี้ยที่อยู่ในระดับต่ำเป็นระยะเวลานาน